На основу члана 2. 4. и 13. Закона о комуналним делатностима ("Сл. гласник РС", бр. 88/11, 104/16 и 95/18), члана 1. Закон о сахрањивању и гробљима („Сл. гласник СРС“, бр. 20/77, 24/85 и 6/89 и „Сл. гласник РС“ бр. 53/93-др. закон, 67/93-др. закон, 48/94-др. закон, 101/05-др.закон, 120/12-одлука УС и 84/13-одлука УС), члана 20. и 32. Закона о локалној самоуправи („Сл. гласник РС“, бр. 129/07, 83/14-др.закон, 101/16-др.закон и 47/18), члана 7-9. Уредбе о начину и условима за отпочињање обављања комуналних делатности (''Сл.гласник РС'', бр. 13/18, 66/18 и 51/19), и члана 15. 40. и 152. Статута општине Владичин Хан („Сл. гласник града Врања“, бр. 4/19) Скупштина општине Владичин Хан, на седници одржаној дана 11.04.2021. године, донела је

**ОДЛУКУ**

**О УПРАВЉАЊУ ГРОБЉИМА И САХРАЊИВАЊУ**

**I ОСНОВНЕ ОДРЕДБЕ**

**Члан 1.**

 Овом одлуком уређују се услови и начин обављања комуналне делатности управљање гробљима и сахрањивање на територији општине Владичин Хан, уређивање и одржавање гробаља и реда на гробљу, изградња објеката на гробљу, права и обавезе корисника комуналне услуге и вршилаца ове комуналне делатности и друга питања од значаја за обављање ове комуналне делатности.

Сви појмови употребљени у овој одлуци у мушком граматичком роду обухватају мушки и женски род лица на које се односе.

**Члан 2.**

 Комунална делатност управљање гробљима и сахрањивање обухвата: управљање и одржавање гробља; одржавање гробног местаи наплата накнаде за одржавање гробног места; обезбеђивање, давање у закуп и продаја уређених гробних места; покопавање и ексхумација посмртних остатака, кремирање и остављање пепела покојника; одржавање објеката који се налазе у склопу гробља (мртвачница, капела, розаријум, колумбаријум, крематоријум) и одржавање пасивних гробаља и спомен обележја.

***Вршиоци комуналне делатности***

**Члан 3.**

Комуналну делатност управљање гробљима и сахрањивање може обављати јавно предузеће, привредно друштво, предузетник или други привредни субјект који је регистрован и који испуњава услове прописане законом и уредбом за обављање ове комуналне делатности, и коме се, у складу са законом, уредбом и овом одлуком повери обављање делатности управљање гробљима и сахрањивање.

Послове сахрањивања, уређивања и одржавања градског гробља уопштини Владичин Хан обавља ЈП за комунално уређење општине Владичин Хан, које је општина основала за обављање ове делатности (у даљем тексту: Јавно предузеће).

У осталим насељеним местима на подручју општине Владичин Хан о уређењу и одржавању гробља старају се месне заједнице на чијем подручју се налази гробље.

Месне заједнице могу са Јавним предузећем закључити уговор о обављању послова сахрањивања, уређивања и одржавања гробља на свом подручју.

Послови сахрањивања, уређивања и одржавања гробља које је у својини цркве или верске заједнице не могу се поверити без сагласности те цркве или верске заједнице.

**Члан 4.**

 Комунална делатност управљање гробљима и сахрањивање обавља се према годишњем Програму управљања гробљима и сахрањивању (у даљем тексту: Програм) који, поред садржине одређене законом и одлуком о оснивању Јавног предузећа, садржи и врсту, обим и динамику услуга, као и висину средстава потребних за његову реализацију

Програм из става 1. овог члана доноси Надзорни одбор Јавног предузећа и доставља га Скупштини општине у року одређеном законом за достављање годишњег програма пословања Јавног предузећа.

Програм из става 1. овог члана сматра се донетим када на њега сагласност да Скупштина општине Владичин Хан.

**II ГРОБЉЕ И ГРОБНА МЕСТА**

**Члан 5.**

 Гробљем, у смислу ове одлуке, сматра се земљиште које је планским актима или одлуком Скупштине општине Владичин Хан одређено за сахрањивање умрлих.

 Планским актом или одлуком из става 1. овог члана утврђују се локација и урбанистичко-технички услови за: подизање објеката неопходних за сахрањивање (мртвачнице, продавнице и др.објекти), постављање комуналних уређаја и инсталација, изградњу спољних и унутрашњих саобраћајница, одређивање гробних места, изградњу гробница, других спомен објеката и подизање споменика.

 Приликом одређивања земљишта за гробље мора се посебно водити рачуна о заштити изворишта за снабдевање водом, објеката за снабдевање водом за пиће, геолошком саставу тла, као и санитарним и другим условима прописаним законским и подзаконским актима за подизање гробља.

 Гробље је комунални објекат од општег интереса.

**Члан 6.**

Под гробним местом, у смислу ове одлуке, подразумева се гроб, гробница, место за смештај урне са пепелом кремираних посмртних остатака (колумбаријум и розаријум) и осаријум (заједнички гроб или гробница у коју се похрањују остаци умрлих).

Димензије гробног места износе 3,00 х 3,00 m.

**Члан 7.**

 Гроб је место намењено за сахрањивање, које се састоји од ископане рупе у земљи прописане дубине, дужине и ширине.

 У гроб се по правилу могу сахранити посмртни остаци само једног умрлог лица.

 Изузетно, у један гроб се може сахранити истовремено мајка са мртворођеним дететом, односно дететом које је са њом умрло.

 Након истека рока обавезног почивања, у постојећи гроб може се дозволити сахрањивање брачног друга, детета или родитеља умрлог лица.

 У постојећи гроб може се дозволити сахрањивање лица из става 4. овог члана и пре истека рока обавезног почивања, под условом да дубина гроба задовољава услове прописане актом Црвене општине Владичин Хан.

**Члан 8.**

 Гробница је место намењено за сахрањивање, изграђено од чврстог материјала (цигле, бетона и др.).

 Гробнице се градеу складу са санитарним или другим прописима и техничким правилима, у складу са Планом уређења гробља.

 Гробнице се граде за два или више покојника који су чланови породице.

**Члан 9.**

 Надгробни споменик је објекат који се налази на гробу или гробници и који садржи податке о лицу које је сахрањено у гробу или гробници.

 Надгробни споменик се гради према условима за архитектонско-грађевинско обликовање који су дефинисани Планом уређења гробља и мора да одговара естетским критеријумима и пијетету умрлог.

 Надгробни споменик мора бити изграђен од трајног материјала (камена, мрамора, гранита, бетона, легура и сл.).

 Надгробни споменик подиже закупац гробног места.

 Поред личних података лица које је сахрањено у гробу или гробници (презиме и име, година рођења и смрти), натпис на надгробном споменику може да садржи и имена чланова породице који подижу споменик, пригодан натпис, орнамент или слику.

 Забрањен је натпис којим се вређају умрли или чланови породице, као и речи које су у нескладу са моралним начелима.

 Лице које је подигло споменик или његови наследници могу споменик уклонити и поставити други који је по њиховом мишљењу прикладнији, према условима из Плана уређења гробља и уз прибављање одобрења Црквене општине Владичин Хан односно месне заједнице.

 На месту почивања покојника обавезно је постављање трајног обележја докле год гробно место има корисника како би се знало ко је сахрањен у том гробном месту. Забрањено је постављање спомен обележја ван места почивања покојника.

***Закуп гробног места***

**Члан 10.**

 Након пријаве потребе за сахрањивањем на одређеном гробљу Црквена општина Владичин Хан, односно месна заједница одређује гробно место.

 Гробно место даје у закуп Црквена општина Владичин Хан, односно месна заједница.

 Код прве сахране гробно место или гробница дају се у закупна време од 10 година.

**Члан 11.**

 Гробно место код прве сахране (тзв. редовна сахрана у нови гроб) даје се у закуп сродницима умрлог по следећем редоследу: брачни друг или ванбрачни друг (уз одговарајуће доказе о постојању ванбрачне заједнице), дете (брачно, ванбрачно, усвојено), родитељи умрлог.

 У случају да нема лица из става 1. овог члана, односно да та лица не желе да буду закупци гробног места, гробно место се даје у закуп осталим сродиницима умрлог у правој линији без обзира на степен сродства, а у побочној линији до четвртог степена сродства и то по редоследу по којем би та лица била позвана на наслеђивање.

 Уколико се на начин из става 1. и 2. овог члана не може одредити закупац гробног места, исто се даје у закуп брачним друговима сродника умрлог из става 1. и 2. овог члана, по истом редоследу.

 Ако има више лица истог степена сродства са умрлим, гробно место даје се у закуп једном од њих, кога они међусобно споразумно одреде. У супротном Црквена општина Владичин Хан, односно месна заједница упутиће их да то питање реше пред надлежним судом.

 У случају да лица из става 4. овог члана не постигну споразум, гробно место даје се у закуп лицу које је са умрлим живело у истом домаћинству, односно које је умрлог издржавао или бринуло о његовим потребама, под условом да такво лице постоји и да жели да буде закупац гробног места.

 Изузетно, ако нема лица из става 1-5 овог члана, гробно место даје се узакуп лицу које обезбеди сахрањивање умрлог.

**Члан 12.**

 После прве сахране, у исто гробно место могу се уз писмену сагласност закупца гробног места, сахранити лица наведена у члану 11. ове одлуке.

 У случају смрти закупца гробног места, право закупа гробног места припада лицу које је одлуком надлежног органа проглашено за његовог населедника, односно лицу које докаже да је наследник умрлог.

 Уколико је више лица проглашено за наследнике, исти су дужни да једног међу собом писменим пуномоћјем овласте да са Црквеном општином Владичин Хан, односно месном заједницом, у својству новог закупца гробног места закључи уговор о закупу гробног места.

 Закупац гробног места дужан је да Црквеној општини Владичин Хан, односно месној заједници, пријави сваку промену адресе и других битних података у року од 8 дана од дана настанка промене.

**Члан 13.**

 Међусобна права и обавезе између лица коме се даје гробно место у закуп (у даљем тексту: закупац гробног места) и Црквене општине Владичин Хан, односно месне заједнице, уређују се уговором који се закључује одмах а најкасније у року од 6 месеци од дана сахрањивања умрлог.

 Уговор садржи: податке о гробном месту, време на које се гробно место даје у закуп, начин одређивања и плаћања накнаде за закуп и одржавање гробног места, начин одржавања гробног места, услове за ексхумацију и начин њеног спровођења, начин коришћења гробног места које је одређено као културно добро, а може садржати и друге одредбе.

 Гробно место које је дато у закуп на може се стављати у правни промет.

**Члан 14.**

 Гробно место и гробница могу се закупити и за живота, независно од чињенице смрти, односно пријаве сахрањивања, о чему се сачињава посебан уговор са Црквеном општином Владичин Хан, односно месном заједницом а закупац гробног места може бити једно или више лица која су у одговарајућем степену сродства из става 1. и 2. члана 11. ове одлуке.

***Рок обавезног почивања***

**Члан 15.**

 Посмртни остаци сахрањених лица почивају у гробном месту најмање 10 година од дана сахрањивања (у даљем тексту: рок обавезног почивања) на колико се и даје гробно место у закуп.

 У гробно место за које није истекао рок обавезног почивања могу се сахрањивати само лица из члана 11. став 1. ове одлуке, уз писмену сагласног закупца гробног места.

**Члан 16.**

 Време закупа гробног места може се продужити за наредних 10 година уколико су испуњени следећи услови:

1. да је за закуп гробног места у претходном периоду уредно плаћана закупнина;
2. да се гробно место уредно одржава;
3. да се гробно место не налази на гробљу или делу гробља које је стављено или ће бити стављено ван употребе;

Након протека рока обавезног почивања закупац може да закључи нови уговор о закупу на рок од 10 година, односно на рок продуженог почивања, с тим да накнаду плаћа на годишњем нивоу.

**Члан 17.**

 Накнада за закуп гробног места утврђује се пре сахране и плаћа је закупац унапред, за период од 10 година односно за рок обавезног почивања.

 Висина накнаде за закуп гробног места утврђује се ценовником Црквене општине Владичин Хан, односно месне заједнице на који сагласност даје Скупштина општине Владичин Хан.

 Црквена општина Владичин Хан, односно месна заједница могу предвидети могућност исплате накнаде из става 1. овог члана у ратама, попуст у случају плаћања накнада у целости, односно друге погодности плаћања.

**Члан 18.**

 По истеку рока обавезног почивања, односно продуженог рока почивања, Црквена општина Владичин Хан, односно месна заједница дужна је да писменим путем опомене закупца гробног места да ће, уколико у року од 90 дана од дана пријема опомене не уплати накнаду за закуп гробног места за наредних 10 година и на тај начин продужи рок почивања, извршити ископавање и пренос посмртних остатака умрлог у заједнички гроб или гробницу (осаријум), а гробно место дати у закуп другим лицима, а надгробне споменика и друге предмете уклонити са обавезом њиховог чувања у складу са важећим прописима.

 Црквена општина Владичин Хан, односно месна заједница води посебну евиденцију коју трајно чувају о лицима чији су посмртни подаци пренети у осаријуму.

 У случају да се писмена опомена из става 1. овог члана није могла уручити закупцу гробног места, Црквена општина Владичин Хан, односно месна заједница ће путем средстава јавног информисања, као и на својој интернет страници објавити позив који садржи податке о гробном месту и закупцу гробног места, и позвати да се у року од 6 месеци јави закупац гробног места, односно лице из члана 11. ове одлуке.

 Ако се у року из става 1. овог члана не јави закупац, односно лице из члана 11. ове одлуке, сматраће се да је гробно место са свим саставним елементима напуштено, те ће се поступити у складу са овим чланом.

**Члан 19.**

 У случају када наследник закупца гробног места није физичко лице, по истеку рока обавезног почивања, као и у случају ископавања посмртних остатака када гробно место остане празно, Црквена општина Владичин Хан, односно месна заједница даје то гробно место даље у закуп.

**III УРЕЂИВАЊЕИОДРЖАВАЊЕГРОБЉА**

**Члан 20.**

 Уређивање и одржавање гробља у смислу ове одлуке, је опремање простора за сахрањивање (гроб, гробница, колумбаријум, розаријум, заједничке гробнице), уређивање, опремање и одржавање објеката и уређаја на гробљу који служе за обављање погребних услуга (мртвачница, капела, крематоријум, чуварске кућице, јавни WC-и, јавне чесме и сл.), уређивање и одржавање путева и стаза унутар гробља и простора између гробних места, одржавање зеленила, јавне расвете, чистоће и реда на гробљу, уклањање снега и леда унутар гробља, као и обављање других послова који су у вези са уређивањем и одржавањем гробља и одржавањем гробних места и надгробних обележја, у складу са законом, подзаконским актима и одредбама ове одлуке.

 Уређивање и одржавање гробља врши се у складу са урбанистичким и санитарним прописима и у складу са Планом уређења гробља.

***Уређење гробља***

**Члан 21.**

 Простор унутар гробља намењен сахрањивању дели се на парцеле унутар који се налазе гробна места.

 Парцеле и гробна места обележавају се бројевима.

 Простор унутар гробља има и обележен простор за сахрањивање патолошког отпада који се покопава у складу са посебним прописима.

**Члан 22.**

 О одржавању гробних места и надгробних обележја на гробним местима старају се закупци гробних места, породица и сродници умрлог, који могу уређивање и одржавање гробних места поверити и Јавном предузећу.

**Члан 23.**

Црквена општина Владичин Хан, односно месна заједница је дужна да води евиденцију: парцела и гробних места,свих преминулих лица сахрањених на гробљу, са назнаком места на коме су сахрањени, премештању посмртних остатака, ексхумације и одређивању новог места почивања, кремираним лицима и местима полагања урни, привремених сахрањивања умрлих лица и посебну евиденцију за сва лица која су сахрањена о трошку општине Владичин Хан.

Црквена општина Владичин Хан, односно месна заједница својим актима ближе дефинишу врсте и категорије гробних места на гробљима на којима управљају, прецизирају техничке услове за категоризацију и утврђују услове за коришћење.

***Одржавање гробља***

**Члан 24.**

Изградња, односно реконструкција гробнице или другог спомен обележја, као и подизање, преправка или уклањање споменика и других предмета на гробу врши се уз претходно прибвљено одобрење Црквене општине Владичин Хан, односно месне заједнице.

Лице које подноси захтев за извођење занатских радова, дужно је да поднесе скицу објекта, односно споменика, потврду да је обезбеђен закуп гробног места и да достави податке о извођачу предметних радова.

Ископ гроба и укоп умрлог лица, прављење надгробних хумки, израду бетонских цокли, одржавање приступних стаза на гробљу, уређивање зеленила и одвоза смећа на градском гробљу у Владичином Хану врши Јавно предузеће.

Извођач радова дужан је да пре почетка извођења радова одобрење за извођење радова покаже овлашћеном лицу Црквене општине Владичин Хан, односно месне заједнице.

Извођачу занатских радова Јавно предузеће на име трошкова у вези са издавањем одобрења, надзора и контроле током извођења радова, коришћење чесми, уклањања вишкова материјала и сл. наплаћује накнаду у складу са важећим ценовником.

Ако се занатски радови из става 1. овог члана изводе без одобрења или супротно издатом одобрењу, Црквена општина Владичин Хан, односно месна заједница је дужна да без одлагања обавести комуналног инспектора, који може наложити обустављање радова и уклањање гробнице, спомен објекта, односно споменика или другог предмета, наложити прибављање одобрења и усклађивање радова са издатим одобрењем.

За предузимање били каквих радњи на споменику или другом предмету на гробљу или гробници која има својство споменика културе, потребно је претходно прибавити сагласност надлежног Завода за заштиту споменика културе.

**Члан 25.**

 Занатски радови на гробљу за које је прибављено одобрење у смислу члана 24. ове одлуке, могу се обављати радним данима у току радног времена гробља и то тако да се до највеће мере очува мир и достојанство гробља.

Грађевински материјал (шљунак, песак, цигла, цемент и др.) може се држати на гробљу само за најкраће време које је потребно за извођење радова и под условом да се не омета приступ и кретање посетилаца гробља.

За превоз материјала потребног за извођење занатских радова могу се кориснити путеви и стазе које одреди Црквена оштина Владичин Хан, односно месна заједница.

У случају прекида и по завршетку радова на гробљу, извођач радова је дужан да градилиште без одлагања очисти и доведе у провобитно стање, а вишак материјала и евентуално стари споменик или делове споменика уклони.

Ако се приликом извођења радова пронађу делови сандука, кости и др. извођач радова је у обавези да одмах обустави даље радове и да о томе без одлагања обавести Црквену општину Владичин Хан, односно месну заједницу.

Ако се приликом извођења радова нађу предмети од вредности, они се без одлагања морају предати Црквеној општини Владичин Хан, односно месној заједници.

За штету која евентуално проистекне из радова (урушавање и пад споменика, оштећења и сл.) одговоран је извођач радова, а уколико нема његове кривице, одговара закупац гробног места.

Црквена општина Владичин Хан, односно месна заједницаможе да забрани извођење радова на гробљу или појединим деловима гробља у одређено доба дана, у одређене дане или одређено доба године.

Извођачу занатских радова који се не придржава одредаба овог члана или других одредаба о реду на гробљу Црквена општина Владичин Хан, односно месна заједница може забранити рад на гробљу.

Црквена општина Владичин Хан, односно месна заједница, може да уклони све додатне предмете и засаде чије је постављање односно сађење забрањено овом одлуком или условљено издавање писменог одобрења и то о трошку закупца гробрног места.

***Одржавање реда на гробљу***

**Члан 26.**

 Одржавање реда на гробљу подразумева одређивање начина понашања посетилаца, радно време гробља за посетиоце и извођаче радова, као и други начини понашања на гробљу којим се одржава ред и потпуни мир.

 Акт о одређивању реда на гробљу (Правила понашања на гробљу) доноси Црквена општина Владичин Хан, односно месна заједница и исти се поставља на видном месту код улаза у гробље.

 О одржавању реда на гробљу стара се Црквена општина Владичин Хан, односно месна заједница.

 Посетиоци су дужни да се на гробљу понашају примерено како то одговара месту и дужном поштовању према мртвима.

**Члан 27.**

Гробље је отворено за посетиоце сваки радни дан у периоду од 1. априла до 30. Септембра у времену од 07:00 до 19:00 часова, а у периоду од 1. октобра до 31. марта у времену од 07:00 до 17:00 часова, а викендом и нерадним данима од 07:00 до 17:00 часова.

 Црквена општина Владичин Хан, односно месна заједница може из нарочито оправданих разлога да привремено забрани приступ гробљу.

 Радно време гробља мора се истаћи на улаз у гробље и на видном месту.

**Члан 28.**

Црквена општина Владичин Хан, односно месна заједница својим актом ближе уређује време обављања сахрањивања у складу са овом одлуком.

**Члан 29.**

На гробљу је забрањено:

1. улажење и задржавање ван времена када је гробље отворено за посетиоце;
2. приступ деци млађој од 10 година без пратње одраслог лица;
3. прескакање ограде, гажење зелених површина, ломљење дрвећа, кидање цвећа и других засада;
4. гажење, прљање и скрнављење гробних места, надгробних споменика и гробља;
5. наношење штете надгробним обележјима (споменицима и другим предметима на гробним местима);
6. нарушавање мира на гробљу;
7. увођење животиња осим у случајевима прописаним законом;
8. вожење бицикла, мотоцикла и другог моторног возила ако то није одобрено посебном дозволом Црквене општине Владичин Хан односно месне заједнице, осим у случају потребе у вези са сахраном, задушницама и подушјима;
9. на стазама, путевима и зеленим површинама стварати нечистоћу, бацати венце, увело цвеће и друге предмете;
10. остављати храну на гробним местима и другим местима на гробљу;
11. фотографисање у виду заната без одобрења Црквене општине Владичин Хан, односно месне заједнице или закупца гробног места;
12. продавање било какве робе и вршење других услуга без одобрењаЦрквене општине Владичин Хан, односно месне заједнице, као и рекламирања производа и услуга, што подразумева каталошку продају, дељење и остављање на видним местима визит карти, флајера и сл;
13. отварање гробова и гробница;
14. улажење у капелу ван врмена одређеног за сахрањивање и употребљавање објеката на гробљу противно сврси за коју су намењени;
15. постављање жардињера, клупа, кандила, кућишта за свеће и сл. на гробу односно гробници уколико то није предвиђено нацртом надгробног споменика;
16. паљење свећа на гробном месту изван кућишта за свеће;
17. паљење хартија, суве траве, корова, увелог цвећа, венаца или других неупотребљивих предмета;
18. сађење око гробова и гробница свих дрвенастихврста лишћара, четинара, шибља и другог растиња без дозволе Црквене општине Владичин Хан,односно месне заједнице;
19. сахрањивање умрлог ван одобреног гробног места;
20. исписивање непристојних натписа или било каквих других погрдних и увредљивих речи;
21. подизање и постављање обележја или других ознака које нису у вези са сахрањеним лицима на гробљу;
22. постављање обележја на гробницама, споменицима и спомен обележјима који изгледом, знацима или натписима вређају верска осећања и пијетет према мртвима;
23. вршење других недозвољених радњи које својим актима утврде Црквена општина Владичин Хан, односно месна заједница.

**IVСТАВЉАЊЕ ГРОБЉА ВАН УПОТРЕБЕ**

**Члан 30.**

 Гробље или део гробља може се ставити ван употребе (забранити сахрањивање) из санитарних, урбанистичких и других оправданих разлога или ако на гробљу више нема места за сахрањивање.

 Одлуку о стављању гробља или дела гробља ван употребе доноси Скупштина општине Владичин Хан, на предлог Јавног предузећа, Црквене општине Владичин Хан или месне заједнице.

 Гробље стављено ван употребе или део таквог гробља, може се користити за друге намене сагласно урбанистичком плану и у складу са законом и њиме одређеним условима, после истека рока почивања за сва гробна места или после извршеног преноса посмртних остатака их оних гробних места за која још није истекао рок којим је продужено почивање посмртних остатака.

**V САХРАЊИВАЊЕ**

**Члан 31.**

Под сахрањивањем у смислу ове одлуке, сматра се покопавање посмртних остатка умрлог, односно спаљивање посмртних остатака и остављање пепела на одређена места и друге радње које се у том циљу предузимају.

Под сахрањивањем се подразумева и укоп патолошког отпада на месту за то предвиђеном.

 Сахрањивање се врши у складу са одговарајућим санитарним прописима, а на начин који одговара пијетету према умрлом, достојанству места на којем он почива и уз поштовање осећања сродника умрлог и других особа које су биле блиске са умрлим.

**Члан 32.**

Сахрањивање се може извршити после утврђивања смрти на начин одређен посебним прописима.

**Члан 33.**

Сахрањивање посмртних остатака умрлих врши се само на гробљима која су у употреби.

 Сахрањивање се не може вршити ван гробља.

Уколико је сахрањивање извршено ван гробља, комунални инспектор донеће у одговарајући акт лицима која су сахрањивање извршила да складу са законом и подзаконским актима, у одређеном року и о свом трошку изврше ископавање и премештање посмртних остатака умрлог на гробљу.

Изузетно сахрањивање свештених лица може се извршити у оквиру цркве.

**Члан 34.**

 Сахрањивање посмртних остатака умрлих лица врше се на гробљима у месту у коме је умрли имао последње место пребивалишта.

 Умрло лице може се сахранити и на другом гробљу ако је за живота изразило такву жељу, односно ако је такву жељу изразило лице које је у обавези да обезбеди његово сахрањивање, а умрли за живота није изразио жељу где ће бити сахрањен, уз услов да постоји за то одређено гробно место.

 Лица која су преминула на територији општине Владичин Хан, где су привремено боравила ван места свог пребивалишта, сахрањују се на територији општине Владичин Хан само у случају да не може да се обезбеди њихово сахрањивање у месту последњег пребивалишта, односно у другом месту.

**Члан 35.**

 Сахрањивање умрлог лица дужни су да обезбеде његови сродници, односно лица која би према важећим прописима била обавезна да га издржавају или да се о њему старају, или друга физичка и правна лица која преузму обавезу да обезбеде његово сахрањивање, односно која су дужна да се о томе старају.

 Ако не постоје лица из става 1. овог члана, или ако лица која су дужна да изврше сахрањивање то одбију, односно нису у могућности да сахрањивање обезбеде, сахрањивање ће по утврђивању идентитета умрлог извршити Јавно предузећеу складу са одредбама ове одлуке, које ће поднети пријаву надлежној матичној служби ради уписа чињенице смрти у матичну књигу умрлих.

**Члан 36.**

 Сваки смртни случај мора се пријавити Црквеној општини Владичин Хан, односно месној заједници у року од 12 часова од тренутка утврђивања смрти, ради благовременог обезбеђивања гробног места, одређивања времена сахране и вршења других услуга у вези са сахрањивањем.

 Посмртне остатке умрлог, по утврђивању смрти и по извршеној пријави, Јавно предузеће, односно месна заједница ће преузети и сместити у капелу на гробљу ако на гробљу постоји капела и чувати их до сахране уколико то захтева лице које је дужно да изврши сахрањивање.

 Посмртни остаци умрлог се најкасније 1 сат пре времена одређеног за сахрањивање смештају у мртвачницу, односно другу просторију одређену за испраћај.

 Покопавање посмртних остатака умрлог врши се, по правилу, у времену од 24 до 48 сати од момента наступања смрти.

**Члан 37.**

 Сахрањивање умрлих се врши сваког дана.

 Лица која обављају сахрањивање морају носити пригодну униформу.

**Члан 38.**

 Време и место сахрањивања Црквена општина Владичин Хан, односно месна заједница одређују на основу:

1. потврде о смрти издате од стране здравствене установе, односно лекара који је утврдио смрт ако је лице умрло ван здравствене установе;
2. потврде о закупу гробног места, односно прилагање доказа о праву коришћења гробног места;
3. потврде о извршеном кремирању, спроводнице урне и за лице које је умрло ван територије општине Владичин Хан.

**Члан 39.**

Преузимање и превоз умрлог врши се у складу са Одлуком о обављању погребне делатности на територији општине Владичин Хан.

 Ковчег са посмртним остацима умрлог може остати у капели или другој просторији одређеној за испраћај, до времена за сахрану, с тим што то време не може бити дуже од 48 сати од момента наступања смрти.

 Ковчег са посмртним остацима умрлог може остати и у кући умрлог до времена за сахрану,с тим што то време не може бити дуже од 48 сати од момента наступања смрти.

 Изузетно, са одобрењем верске заједнице, посмртни остаци могу се до сахране чувати и у црквама и другим објектим намењеним за вршење верских обреда.

 Посмртни остаци могу, по одобрењу надлежног органа, пре сахрањивања бити изложени на одређеном месту ван гробља, ради указивања посебних посмртних почасти.

**Члан 40.**

 Приликом преноса посмртни остаци морају бити смештени у мртвачки сандук.

 Превоз посмртних остатака из места у место врши се специјалним возилима намењеним за ову врсту превоза.

 За пренос посмртних остатака умрлих од заразних болести примењују се посебни прописи.

**Члан 41.**

 Јавно предузеће је дужно да организује дежурну службу за преузимање и превоз умрлих лица, која ће интервенисати сваког дана у времену од 0-24 часа на позив надлежног органа у случајевима задесне смрти на јавном месту, убиства, самоубиства, саобраћајне несреће, као и у другим случајевима када је то неопходно.

 Дежурна служба приликом интервенције врши и асанацију терена, а посмртне остатке превози до мртвачнице или установе судске медицине.

**Члан 42.**

 Јавно предузеће, односно други вршилац комуналне делатности, дужно је да организује погребну свечаност уз уважавање воље умрлог лица, његових сродника, као и других блиских лица, а према утврђеном дневном реду сахрана.

 Улицама града несме се организовати нити кретати поворка, нити се смеју обављати погребне свечаности и церемоније.

По изношењу ковчега са посмртним остацима из капеле или друге одговарајуће просторије за испраћај, могу се вршити верски обреди у складу са правилима и обичајима верских заједница, уз поштовање пијетета покојника.

Опроштај од умрлог може се обавити уз учешће хора, оркестра, рецитатора, говорника, као и уз друге пригодне садржаје који изражавају жељу покојника, односно његових сродника.

**Члан 43.**

Сахрана по правилу траје 1 час, за које време се морају обавити све радње везане за сахрањивање (погребне свечаности, верски обреди, затварање гробног места и обликовање хумке, постављање надгробних обележја, распоређивање цвећа и венаца и др.).

**Члан 44.**

Забрањено је заједно са посмртним остацима умрлог сахрањивати предмете од веће вредности и драгоцености.

Злато и друге драгоцености нађени приликом сахрањивања умрлог, односно ексхумације посмртних остатака, предаће се наследицима, а уколико њих нема, или не желе да преузму те предмете, са њима се поступа као са нађеним стварима.

**Члан 45.**

 Општина Владичин Хан сноси трошкове сахрањивања у следећим случајевима:

1. ако не постоје лица из члана 35. став 1. ове одлуке, односно уколико ова лица не могу да се утврде у року од 48 сати од тренутка утврђивања смрти уколико је умрли имао последње пребивалиште на територији општине Владичин Хан;
2. ако се не може утрвдити последње место пребивалишта умрлог и ако је лице умрло или су његови посмртни остаци пронађени на територији општине Владичин Хан;
3. заслужног лица које је за живота добило највиши степен одликовања Репубике Србије, лице које је стекло звање академика САНУ и лице коме је додељено звање почасни грађанин општине Владичин Хан, уз претходну писану сагласност брачног друга или чланова уже породице преминулог;
4. друга лица која су за живота била истакнута у области у којој су деловала о чему одлуку доноси Општинско веће општине Владичин Хан, а на предлог институције чији је члан било преминуло лице, уз претходну писану сагласност брачног друга или чланова уже породице преминулог;
5. лица која због материјалне, здравствене или социјалне угрожености нису у могућности да сносе трошкове сахрањивања у складу са одлуком о правима из области социјалне заштите.

Општина Владичин Хан трошкове сахрањивања лица из става 1. тачке 1. и 2. овог члана рефундираће од:

1. лица из члана 35. став 1. ове одлуке;
2. из заоставштине умрлог;
3. из буџета јединице локалне самоуправе на чијој је територији умрли имао последње место пребивалишта.

Трошкови сахрањивања које сноси општина Владичин Хан обухватају: трошкове најнеопходније погребне опреме (ковчег, покров, надгробно обележје), трошкове превоза покојника, трошкове припреме покојника за сахрањивање (хигијенска обрада, облачење и сл.), накнаду за коришћење гробног места за период обавезног почивања, трошкове ископа раке, сахрањивање и израда хумке.

**Члан 46.**

 Уколико се сродници умрлог из члана 45. ове одлуке накнадно утврде и обрате са захтевом за стицањем права коришћења над гробним местом сагласност на такав захтев даје Општинско веће уз обавезу накнаде свих трошкова које је до тада плаћала општина.

 Након рефундације свих трошкова и достављања доказа о измиреним обавезама сродник стиче право да закључи уговор о закупу гробног места уз обавезу плаћања свих трошкова за коришћење и уређење гробног места.

 Ово право се може остварити у периоду обавезног почивања од 10 година од дана сахрањивања.

**Члан 47.**

 Уколико је смрт наступила у болници или установи где је лице било смештено, а у року од 24 часа се не јави лице које је по закону дужно да обезбеди сахрану, надлежна служба болнице, односно установе социјалне заштите пријавиће смртни случај Јавном предузећу ради преузимања и сахрањивања посмртних остатака.

 Сахрањивање лица из претходног става овог члана врши се на градском гробљу.

 Трошкове преноса и сахрањивања умрлих лица из става 1. овог члана сноси општина Владичин Хан.

 Општина Владичин Хан има право на накнаду трошкова из става 3. овог члана од лица која су била дужна да обезбеде сахрањивање, односно из заоставштине умрлог лица.

***Кремирање***

**Члан 48.**

 Кремирање посмртних остатака умрлих врши се у крематоријуму, уз предузимање одговарајућих санитарно техничких мера ради заштите животне средине.

Кремирање се може извршити ако је такву жељу за живота изјавило преминуло лице или по захтеву лица из члана 35. ове одлуке, а које и сноси трошкове кремирања.

Кремирање није дозвољено ако постоји изричита изјава преминулог лица дата за живота или се на други несумњив начин може утврдити да се преминуло лице противило кремирању.

Кремирање посмртних остатака лица која нису умрла природном смрћу, може се извршитти само по одобрењу органа надлежног за покретање или вођење кривичног поступка.

**Члан 49.**

Посмртни остаци који се кремирају морају бити смештени у лаки дрвени сандук без металних делова.

Пепео кремираних посмртних остатака ставља се одмах по њиховом кремирању у урну која мора бити херметички затворена и сачињена од трајног материјала.

**Члан 50.**

 Сахрањивање кремираних посмртних остатака врши се остављањем урне у гробно месте, розаријум или колумбаријум.

 Розаријум је посебно уређена зелена површина са касетама које служе за смештај урни, а колумбаријум је зид са нишама у које се стављају урне стандардног облика и величине са подацима преминулог лица чији се пепео налази у урни (име и презиме, година рођења и година смрти).

 Корисник места у розаријуму или колумбаријуму има иста права и обавезе као и корисник гробног места.

***Ексхумација***

**Члан 51.**

 Ексхумација је ископавање посмртних остатака умрлих лица.

 Приликом ексхумације води се рачуна о пијетету умрлог.

 Ексхумација се може вршити:

1. после протека рока обавезног почивања, односно продуженог рока почивања у складу са чланом 15. и 16. ове одлуке;
2. после протека рока обавезног почивања, а на захтев корисника гробног места, односно породице, ради сахрањивања посмртних остатака на другом месту;
3. по налогу надлежног органа у складу са посебним прописима;
4. ради привођења гробља или дела гробља другој намени у складу са планским актима општине Владичин Хан;
5. ради сахрањивања посмртних остатака на другом месту код привременог сахрањивања;
6. ради кремирања већ сахрањених посмртних остатака или премештања у друго гробно место по жељи чланова уже породице;
7. у другим случајевима одређеним посебним прописима.

Ексхумацију врши Јавно предузеће по поднетом захтеву и прибављеном одобрењу санитарног и комуналног инспектора, у складу са посебним прописима и ако постоји обезбеђено друго гробно место.

Јавно предузеће ће својим актима прописати садржину захтева за ексхумацију и прилоге који се уз захтев достављају.

**Члан 52.**

Ексхумација се врши по захтеву чланова уже породице преминулог или по налогу овлашћеног органа.

 Ексхумацији обавезно присуствују: подносилац захтева за ексхумацију, односно овлашћено лице надлежног органа који је наложио ексхумацију, санитарни инспектор, комунални инспектор и овлашћени радник Јавног предузећа.

 Ексхумација посмртних остатака у циљу њиховог преношења не може се вршити у периоду од 01. маја до 30. септембра, и ако од дана сахрањивања до дана ексхумације није протекло најмање 5 година.

 Изузетно, из оправданих разлога, надлежни орган може одобрити ексхумацију у периоду другачијем од става 3. овог члана.

**Члан 53.**

 Трошкове ексхумације сноси лице, односно орган, по чијем захтеву односно налогу се ексхумација врши.

 Изузетно, ако се гробље или део гробља који је планским актима или одлуком СО-е одређено за захрањивање, приводи другој намени, трошкови ексхумације падају на терет буџета општине Владичин Хан.

**VII ФИНАНСИРАЊЕ ОБАВЉАЊА ДЕЛАТНОСТИ УПРАВЉАЊЕ**

 **ГРОБЉИМА И САХРАЊИВАЊЕ**

**Члан 54.**

Средства за обављање и развој комуналне делатности управљање гробљима и сахрањивање обезбеђују се из:

1. прихода од пружања комуналних услуга;
2. прихода буџета општине Владичин Хан;
3. наменских средстава других нивоа власти;
4. других извора у складу са законом.

За сахрањивање и друге погребне услуге у вези са сахрањивањем, ископавањем посмртних остатака и др. Јавно предузеће, односно месна заједница утврђују цену услуге у складу са законом уз сагласност Скупштине општине Владичин Хан.

**VIII ОБЕЗБЕЂИВАЊЕ КОНТИНУИТЕТА У ОБАВЉАЊУ КОМУНАЛНЕ ДЕЛАТНОСТИ**

**Члан 55.**

Вршилац комуналне делатности је дужан да у средствима јавног информисања или на други погодан начин обавести кориснике комуналне услуге о планираним или очекиваним сметњама и прекидима, који ће настати или могу настати у обављању делатности управљање гробљима и сахрањивање, најкасније 24 сата пре очекиваног прекида у обављању делатности.

**Члан 56.**

У случају поремећаја или прекида у обављању комуналне делатности управљање гробљима и сахрањивање, услед више силе или других разлога који се нису могли предвидети, односно спречити, вршилац комуналне делатности је обавезан да одмах обавести Општинско веће општине Владичин Хан и да без одлагања, предузме мере на отклањању узрока поремећаја, односно прекида и то:

1. радно ангажује запослене на отклањању узрока поремећаја, односно разлога због којих је дошло до прекида у обављању комуналне делатности управљање гробљима и сахрањивање;
2. предузме друге мере које утврди надлежни орган.

**Члан 57.**

По пријему обавештења о непланираном прекиду обављања комуналне делатности управљање гробљима и сахрањивање Општинско веће је дужно да предузме следеће мере:

1. одреди ред првенства и начин обављања комуналне делатности управљање гробљима и сахрањивање;
2. нареди мере за заштиту комуналних и других објеката и уређаја и имовине Јавног предузећа која је угрожена и која служи за обављање комуналне делатности управљање гробљима и сахрањивање;
3. предузме мере за отклањање последица и друге потребне мере;
4. утврди разлоге и евентуалну одговорност за поремећај, односно прекид у обављању комуналне делатности, као и одговорност за накнаду учињене штете;

**Члан 58.**

У случају прекида у обављању комуналне делатности управљање гробљима и сахрањивање услед штрајка, наступања непланираних и неочекиваних прекида Јавно предузеће је обавезно да обезбеди минимум процеса рада и да о томе обавести Општинско веће општине Владичин Хан.

Минимум процеса рада подразумева копање гробног места, сахрањивање и уређење гробног места након сахрањивања.

**IXИЗЈАШЊАВАЊЕ О КВАЛИТЕТУ КОМУНАЛНЕ УСЛУГЕ**

**Члан 59.**

Јавно предузеће је дужно да обезбеди корисницима услуга законом прописане услове који омогућавају брз и ефикасан контакт са Јавним предузећему вези са изјашњавањем о квалитету пружених услуга.

Корисници услуга комуналне делатности управљање гробљима и сахрањивање могу континуирано у току целе године постављати питања, примедбе и предлоге Јавном предузећу преко интернет странице Јавног предузећа.

Јавно предузеће је дужно да на постављена питања, примедбе и предлоге одговори у року од 8 дана.

**Члан 60.**

Корисници услуга комуналне делатности управљање гробљима и сахрањивање могу се континуирано у току целе године изјашњавати о квалитету пружених услуга преко интернет страница Јавног предузећа и општине Владичин Хан.

О резулататима изјашњавања поступиће се на начин прописан законом и подзаконским актима којим је регулисан начин и поступак изјашњавања корисника комуналних услуга.

**Х НАДЗОР**

**Члан 61.**

Надзор над применом одредби ове одлуке врши Општинска управа општине Владичин Хан преко комуналних инспектора и комуналних редара у складу са законом.

У вршењу инспекцијског надзора комунални инспектор и комунални редари могу затражити асистенцију Полицијске управе Врање–Полицијске станице у Владичином Хану.

**Члан 62.**

Када комунални инспектор и комунални редари установе повреду одредби ове одлуке, овлашћени су да:

1. издају прекршајни налог за прекршаје прописане овом одлуком;
2. решењем наложе отклањање уочене неправилности;
3. поднесу захтев за покретање прекршајног поступка за прекршаје утврђене овом одлуком;
4. обавештавају друге надлежне органе да предузму мере из своје надлежности, за повреду прописа из њихове надлежности.

**Члан 63.**

За прекршаје прописане овом одлуком овлашћени инспектор, односно комунални редар издаје прекршајни налог у складу са Законом о прекршајима.

Комунални инспектор и комунални редари издаће прекршајни налог уколико је прекршај откривен на један од следећих начина:

1. непосредним опажањем приликом контроле, надзора или прегледа, као и увидом у службену евиденцију надлежног органа;
2. увидом у податке који су добијени уз помоћ уређаја за надзор или мерење;
3. приликом инспекцијског или другог надзора, прегледом документације, просторија и робе или на други законом прописан начин.

**Члан 64.**

У вршењу надзора над применом и спровођењем ове одлуке комунална инспекција и комунални редари општине Владичин Хан, издаће прекршајни налог и донеће решење о отклањању утврђене неправилности и одредиће рок за њено отклањање.

Уколико се не поступи по решењу инспектора и редара из става 1. овог члана, против истих биће издат прекршајни налог.

Против решења комуналног инспектора и комуналних редара може се изјавити жалба Општинском већу општине Владичин Хан у року од 15 дана од дана достављања решења.

 Жалба на решење не одлаже његово извршење.

**XI КАЗНЕНЕ ОДРЕДБЕ**

**Члан 65.**

Новчаном казном у износу од 70.000,00 динара казниће се за прекршај Јавно предузеће, односно вршилац комуналне делатности ако:

1. не достави Програм управљања гробљима и сахрањивању у прописаном року (члан 4. став 2. одлуке);
2. не поступа у складу са одредбама члана 24. став 3. одлуке;
3. не поступа у складу са одредбама члана 25. одлуке;
4. не поступа у складу са одредбама члана 31. став 2. и 3. одлуке;
5. не поступа у складу са одредбама члана 41. одлуке;
6. не поступа у складу са одредбама члана 42. став 1. одлуке;
7. не поступа у складу са одредбама члана 51. став 4. и 5. одлуке;
8. не поступа у складу са одредбама члана 52. став 2. и 3. одлуке;
9. не поступа у складу са одредбама члана 54. став 2. одлуке;
10. не поступа у складу са одредбама члана 55, 56. и 58. одлуке;
11. не поступа у складу са одредбама члана 59. став 1. и 3. одлуке;
12. не поступа у складу са одредбама члана 60. став 2. одлуке;
13. не поступи по налогу и не изврши извршно решење комуналног инспектора и комуналних редара донето на основу одредби ове одлуке;

За прекршај из става 1. овог члана казниће се новчаном казном у износу од 15.000.00 динара одговорно лице у Јавном предузећу, односно код вршиоца комуналне делатности.

**Члан 66.**

Новчаном казном у износу од 100.000,00 динара казниће се за прекршај правно лице ако:

1. не поступа у складу са одредбама члана 10. став 1. и 3. одлуке;
2. не поступа у складу са одредбама члана 11. одлуке;
3. не поступа у складу са одредбама члана 13. став 1. и 3. одлуке;
4. не поступа у складу са одредбама члана 15. одлуке;
5. не поступа у складу са одредбама члана 17. став 2. одлуке;
6. не поступа у складу са одредбама члана 18. став 1, 2. и 3. одлуке;
7. не поступа у складу са одредбама члана 23. одлуке;
8. не поступа у складу са одредбама члана 24. став 1, 2, 6. и 7. одлуке;
9. не поступа у складу са одредбама члана 25. одлуке;
10. не поступа у складу са одредбама члана 26. став 2. и 3. одлуке;
11. не поступа у складу са одредбама члана 27. став 3. одлуке;
12. не поступа у складу са одредбама члана 28. одлуке;
13. поступа супротно забрани прописаној одредбама члана 29. став 1. тачка 12. одлуке;
14. не поступа у складу са одредбама члана 31. став 2. и 3. одлуке;
15. не поступа у складу са одредбама члана 32. одлуке;
16. не поступа у складу са одредбама члана 33. став 1. и 2. одлуке;
17. не поступа у складу са одредбама члана 34. одлуке;
18. не поступа у складу са одредбама члана 38. одлуке;
19. не поступа у складу са одредбама члана 40. одлуке;
20. не поступа у складу са одредбама члана 42. став 2. одлуке;
21. не поступа у складу са одредбама члана 47. став 1. и 2. одлуке;
22. не поступа у складу са одредбама члана 48. став 2. и 3. одлуке;
23. не поступа у складу са одредбама члана 54. став 2. одлуке;
24. не поступи по налогу и не изврши извршно решење комуналног инспектора и комуналних редара донето на основу одредби ове одлуке;

За прекршај из става 1. овог члана казниће се новчаном казном у износу од 50.000.00 динара предузетник.

За прекршај из става 1. овог члана казниће се новчаном казном у износу од 20.000.00 динара одговорно лице у правном лицу.

**Члан 67.**

Новчаном казном у износу од 10.000,00 динара казниће се за прекршај физичко лице ако:

1. не поступа у складу са одредбама члана 9. став 2, 3, 6, 7, 8. и 9. одлуке;
2. не поступа у складу са одредбама члана 12. став 3. и 4. одлуке;
3. не поступа у складу са одредбама члана 13. став 1. и 3. одлуке;
4. не поступа у складу са одредбама члана 22.одлуке;
5. не поступа у складу са одредбама члана 24. став 1,2, 6. и 7. одлуке;
6. не поступа у складу са одредбама члана 25.одлуке;
7. не поступа у складу са одредбама члана 26. став 4. одлуке;
8. поступа супротно забрани прописаној одредбама члана 29. одлуке;
9. не поступа у складу са одредбама члана 31. став 2. и 3. одлуке;
10. не поступа у складу са одредбама члана 33. став 1. и 2. одлуке;
11. не поступа у складу са одредбама члана 35. став 1. одлуке;
12. не поступа у складу са одредбама члана 36. став 1. одлуке;
13. не поступа у складу са одредбама члана 38. одлуке;
14. не поступа у складу са одредбама члана 39. став 3. одлуке;
15. не поступа у складу са одредбама члана 44. одлуке;
16. не поступи по налогу и не изврши извршно решење комуналног инспектора и комуналних редара донето на основу одредби ове одлуке.

**XII ПРЕЛАЗНЕ И ЗАВРШНЕ ОДРЕДБЕ**

**Члан 68.**

Послови комуналне делатности из члана 48-51, ове одлуке обављаће се након испуњења кадровских и техничких услова за обављање истих.

**Члан 69.**

Ступањем на снагу ове одлуке престаје да важи Одлука о сахрањивању и гробљима („Општински службени гласник" бр. 6/92).

**Члан 70.**

Ова одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-23/10/21-I**

 **П Р Е Д С Е Д Н И Ц А**

 **Данијела Поповић**